Predkladacia správa

Finančné memorandum (FM) horizontálneho programu podpory Spoločenstva v oblasti jadrovej bezpečnosti na rok 2002 pre Slovensko – 2002/000/632.09 - je súčasťou aktivít predvstupovej pomoci poskytovanej Slovenskej republike zo strany Európskej únie a na rokovanie vlády sa predkladá na základe uznesenia vlády Slovenskej republiky č. 600/2000 zo dňa 9. augusta 2000.
Finančná podpora Európskej komisie (EK) v rámci tohto programu v roku 2002 predstavuje pre Slovensko 1,25 MEUR (51,25 mil. Sk pri kurze 41 SKK/1 Euro). Ide o projekt pre Slovensko pod názvom „Dekontaminácia primárneho okruhu atómovej elektrárne A1 Jaslovské Bohunice“. Tento návrh projektu spadá do prvej etapy vyraďovania. Jeho cieľom je vypracovať koncepciu dekontaminácie pre primárny okruh: (i)vyňatie reaktora z primárneho okruhu; (ii)vypustenie a vysušenie potrubí; (iii)určenie najvhodnejších technológií pre dekontamináciu; (IV)dekontaminačné experimenty.
Kontraktačná doba aktivít v rámci programu končí 30. novembra 2004, doba na vyplatenie kontrahovaných projektových aktivít končí 30. novembra 2005. 
Z predloženého finančného memoranda vyplýva, že všeobecným cieľom Európskej komisie v horizontálnom programe je prispieť k zlepšeniu jadrovej bezpečnosti v jednotlivých kandidátskych krajinách.  Špecifickým cieľom je zaistiť pri všetkých projektoch, ktoré sú súčasťou tohto horizontálneho programu aby ich realizáciou bola dosiahnutá taká trvalá udržateľnosť výsledkov projektu, ktorým sa zabezpečí vysoká úroveň jadrovej bezpečnosti. I keď ide o horizontálny program, implementácia jednotlivých projektov bude prostredníctvom národných štruktúr programu Phare, teda v súlade s predloženým Finančným memorandom.
V súvislosti s programovaním projektov jadrovej bezpečnosti Phare 2002 bola uskutočnená programovacia misia Európskej komisie v dňoch 20.-23.3.2002 v Bratislave. Rokovania prebiehali na Úrade jadrového dozoru SR, ktorý zabezpečuje vypracovanie projektov jadrovej bezpečnosti. Uvedená misia sa okrem Slovenska konala aj pre krajiny Slovinsko, Maďarsko a Česká republika. Cieľom rokovaní bolo prediskutovať s jednotlivými krajinami plnenie odporúčaní Európskej komisie pre zabezpečovanie jadrovej bezpečnosti a kapacity národných regulačných úradov danej oblasti.
Predkladaný materiál je prekladom predmetného finančného memoranda. V prílohe je anglická verzia dokumentu, ktorej znenie je záväzné.